 NA KALUME KAZUNGU MTU mmoja ameuawa na nyumba tano zikateketezwa na wapiganaji wanaoshukiwa kuwa Al-Shabaab na ambao wamevamia kijiji cha Salama Block 17, Kaunti ya Lamu leo Jumatano alfajiri. Kulingana na maafisa wa utawala waliozungumza na Taifa Leo, magaidi zaidi ya 60 waliojihami kwa silaha hatari, ikiwemo bunduki, mapanga na visu, wamevamia kijiji hicho majira ya saa nane na nusu usiku mkuu, ambapo walianza kuchoma nyumba na kuiba mali. Aliyeuawa na aliyetambulika kwa jina Lucas Mwang’ombe, alikuwa ndani ya nyumba yake ambapo magaidi waliiteketeza akiwa ndani. Alikuwa mchungaji wa shamba la mwajiri wake ambaye wakati shambulio limetokea hakuwa nyumbani. “Kwa sasa niko eneo la tukio tukijaribu kuzima moto na kuna mfanyakazi aliyeteketezwa ndani ya nyumba. Tunazima moto kabla ya kuchukua mabaki ya mwili wa mwendazake kupeleka kwenye makafani ya hospitali ya Mpeketoni,” akasema mmoja wa maafisa wa utawala ambaye alidinda kutaja jina. Baada ya kuua mtu na kuteketeza nyumba kijijini Salama Block 17, magaidi pia wamefululiza hadi kijiji jirani cha Widho, ambapo wamewatoa watu, hasa akina mama na watoto, kutoka kwa nyumba zao na kuwahoji kabla ya kuteketeza nyumba zao. Agnes Thabu Kalama,37, mkazi wa Widho na ambaye nyumba zake tatu zimeteketezwa na wapiganaji hao, amemshukuru Mungu kwa kumkinga dhidi ya maafa yaliyomkodolea macho. Bi Kalama amekutana ana kwa ana na magaidi hao wa Al-Shabaab waliomhoji nyumbani kwake kwa zaidi ya nusu saa kabla ya kuiba unga, mchele na mafuta na kisha kuziteketeza nyumba tatu. Pia wamemdunga kisu na kumjeruhi mbuzi mmoja katika boma hilo. “Naishi hapa na mume wangu Samson Mwangi Mungai na watoto wetu saba, akiwemo huyu wa umri wa miezi tisa. Magaidi walifika nyumbani majira ya saa nane na nusu alfajiri na kutushurutisha kutoka nje. Bwanangu na wanangu wakubwa kusikia hivyo wakajua hali si shwari. Wakakwepa na kutokomea msituni kujificha. Nilibaki tu na watoto watatu wadogo akiwemo huyu mchanga. Waliniuliza maswali kuhusu ni wapi watafikia Shule ya Msingi ya Juhudi ambako kuna kambi ya kanisa. Pia waliulizia iwapo kuna kanisa lolote karibu. Nilipowapa majibu, baadaye walinionya kwamba ikiwa jeshi letu la Kenya litaendelea kuua watu, wao hawatakoma kuvamia vijiji vyetu na kuchinja watu kama kuku,” akasema Bi Kalama. Anasema kabla ya kuondoka, kundi hilo la magaidi waliokuwa wamevalia sare za polisi na jeshi pia waliingia mojawapo ya nyumba zake na kubeba unga wa ngano na mahindi kilo 12, mchele kilo tano, mafuta ya kupikia lita moja kabla ya kutokomea msitu wa karibu. Wakati huo huo taharuki imetanda kwenye kambi ya wakimbizi ya Shule ya Msingi ya Juhudi, Lamu Magharibi kufuatia jaribio la magaidi kuivamia na kuilipua kambi hiyo alfajiri ya Jumatano. Magaidi wapatao 60 walizingira kambi hiyo majira ya saa tisa kabla ya kujaribu kuingia ndani huku wakifyatua risasi kila mahali. Askari wa akiba (NPR) waliokuwa wakilinda kambi hiyo hata hivyo walikabiliana na magaidi hao na kuwashinda. Wakati wa uvamizi huo, mmoja wa NPR alijeruhiwa kwa kupigwa risasi kwenye bega lake la upande wa kushoto na kwa sasa anapokea matibabu kwenye hospitali ya Mpeketoni. Magaidi pia walijaribu kurusha gruneti mbili ndani ya kambi hiyo kwa lengo la kuilipua lakini jitihada zao zikagonga mwamba kwani gruneti hizo ziligonga miti. “Tuko na wasiwasi hapa. Hatuwezi kurudi vijijini mwetu ilhali kambini pia usalama wake hauaminiki. Twaomba serikali itusaidie,” akasema Bw Kamau Njoroge. Hadi tukichapisha habari hii, maafisa wa usalama, wakiwemo polisi na wajeshi wa Kenya (KDF) tayari walikuwa wamewasili kwenye maeneo ya uvamizi vijijini Juhudi, Salama Block 17 na Widho. Kamanda wa Polisi wa Kaunti ya Lamu, William Samoei aliwaomba wananchi kuwa watulivu kwani walinda usalama tayari wako kwenye maeneo husika. “Afisa Mkuu wa polisi (OCPD) wa eneo husika amepanga kikosi kinachoshughulikia yanayoendelea kwenye maeneo husika. Tuwe watulivu walin da usalama wafanye kazi zao. Tutapokea ripoti kamili kutoka kwa OCPD eneo hilo,” akasema Bw Samoei. Kushambuliwa na kuuawa kwa mtu mmoja na nyumba tano kuteketezwa eneo la Salama Block 17 kunajiri wiki mbili tu baada ya watu watano kuuawa na nyumba sita kuchomwa kwenye vijiji vya Salama na Juhudi vilivyoko Lamu Magharibi. Shambuliola Jumatano alfajiri pia linajiri wakati ambapo wakimbizi kwenye kambi ya shule ya Msingi ya Juhudi wamekuwa wakitoa malalamiko ya utepetevu wa serikali katika kuilinda kambi hiyo. “Hapa kuna familia 207 lakini tunalindwa na NPR sitra pekee. Tukeomba serikali itujali. Twahisi usalama wetu ni wa hati hati hapa kambini,” akasema Bw Simon Mwangi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  